1. A jelen problémáinak megoldása a jövő világát építve

Kevesebb mint egy évvel ezelőtt lépett hivatalba a jelenlegi Európai Bizottság, amelyet egy olyan program alapján választották meg, amelynek célja, hogy lendületet adjon Európa legnagyobb, több generációt átívelő átalakulásának. A Bizottság 2020. évi munkaprogramja ezt a megbízatást és a von der Leyen elnök által elsőként a politikai iránymutatásban felvázolt ambíciót tükrözte. Ez körvonalazta jövőképünket arról, hogyan építhetünk egy igazságosabb, egészségesebb, környezetbarátabb és digitálisabb társadalmat. Bár az elmúlt év során sok minden megváltozott, az előttünk álló évben is ez a fő cél fog minket mozgatni.

Az elmúlt évben a Bizottság megkezdte lefektetni annak a rendszerszintű átalakulásnak az alapjait, amelyet Európának meg kell valósítania. Ez most még sürgetőbb feladattá vált az összes gazdaságra súlyos hatást gyakorló globális egészségügyi válsághelyzet miatt. Az első száz nap folyamán előterjesztettük az európai zöld megállapodást, ismertettük az Európa digitális jövőjére vonatkozó terveinket, elfogadtuk a szociális jogok európai pillérének végrehajtását célzó, erős szociális Európára vonatkozó ütemtervünket, és közzétettük a nemek közötti egyenlőségre vonatkozó stratégiánkat. Emellett új iparstratégiát, a kisvállalkozások megfelelőbb támogatására irányuló tervet és az egységes piac megerősítését célzó intézkedéseket is előterjesztettünk. Javaslatokat tettünk a csatlakozási folyamat korszerűsítésére és javítására, előkészítve az Észak-Macedóniával és Albániával való tárgyalások megkezdésére irányuló, történelmi jelentőségű megállapodást, valamint megkezdtük az Afrikával létrehozandó új partnerség kialakítását.

Az első száznapos időszak után javaslatot tettünk arra is, hogyan adhatunk új lendületet régóta fennálló prioritásaink megvalósításának, mindenekelőtt az új migrációs és menekültügyi paktumnak és az EU biztonsági unióra vonatkozó stratégiájának előterjesztésével. Foglalkoztunk olyan kérdésekkel, amelyek értékközösségünk egészét érintik, mindenekelőtt a most első alkalommal közzétett, valamennyi tagállamra kiterjedő, éves jogállamisági jelentés keretében. Emellett társadalmunk valamennyi rétegére kiterjedő intézkedéseket hoztunk, legyen szó a nemek közötti egyenlőségről, a rasszizmus elleni küzdelemről vagy a készségekről és a fiatalokról.

Ugyanakkor egész más okok miatt 2020 egy olyan év lesz a naptárban, amelyet azonnal el akarunk felejteni, mégis örökre emlékeznünk kell rá. Az Európát és az egész világot váratlanul érő világjárvány, és társadalmaink és gazdaságaink ezt követő lezárásai a fájdalmas emlékeknél sokkal mélyebb nyomokat hagynak annak a több millió európainak az életében, akik elveszítették szeretteiket, megbetegedtek, vagy mélységes aggodalom tölti el őket megélhetésük vagy jóllétük miatt. Minden bizonnyal mindannyian emlékezni fogunk a sebezhetőség és bizonytalanság érzésére, amely még most is velünk van. A vírus újbóli erősödése Európában azt mutatja, hogy továbbra is körültekintően, óvatosan és koordinált módon kell eljárnunk a vírussal kapcsolatban.

Ám amikor majd felidézzük ezt az évet, arra is emlékezni fogunk, hogy Európa milyen sürgős és példa nélküli intézkedéseket hozott az emberek életének és megélhetésének védelme érdekében. Európa bebizonyította, hogy képes gyorsan cselekedni, amikor erre van szükség, valódi szolidaritást tanúsítani, amikor muszáj, és együttesen változtatni a helyzeten, ha megvan rá az akarat. Elérhetővé tettük az összes rendelkezésre álló uniós forrást, éltünk a költségvetési és állami támogatási szabályok által lehetővé tett rugalmassággal, és kialakítottuk az orvostechnikai felszerelések közös készletét. Gondoskodtunk több mint 600 000, Európán kívül rekedt uniós polgár hazaszállításáról, és létrehoztuk a SURE eszközt, hogy megóvjuk az emberek munkahelyét és a vállalkozások életképességét. A Bizottság összesen több mint 800, terven kívüli intézkedést hozott, olyan szerteágazó területeken, mint a határigazgatás vagy a mezőgazdasági termelők és a halászok támogatása.

Amiatt is emlékezetes lehet ez az év majd, mert hatalmas mértékben felgyorsította a változásokat, és paradox módon óriási lehetőséget kínált. Az éghajlat, a digitális technológiák és a geopolitika terén jelentkező változások már korábban is jelentős hatást gyakoroltak társadalmunkra, és meghatározó szerepet töltöttek be programunkban. A világjárvány azonban még sürgetőbbé tette az az igényt, hogy Európának a zöld és digitális kettős átállásban vezető szerepet kell vállalnia, és fokoznia kell az európai társadalmak és gazdaságok rezilienciáját. Ez páratlan lehetőséget teremt arra, hogy a válság folyamán megtapasztalt sebezhetőségen túllépve egy életerős új Uniót teremtsünk.

Mindennek fényében a Bizottság az előttünk álló évben két dologra összpontosít. Először is mindent megtesz a válság kezelése érdekében, és megkezdi a válság tanulságainak levonását. E tekintetben mindenekelőtt folytatjuk erőfeszítéseinket, hogy biztonságos és Európa-szerte és az egész világon mindenki számára hozzáférhető oltóanyagot találjunk, és gondoskodjunk ennek finanszírozásáról és elérhetővé tételéről.

Ezzel párhuzamosan munkaprogramunk meghatározza, hogyan ragadhatja meg Európa az előttünk álló lehetőséget arra, hogy megvalósítsa céljait és vezető szerepet töltsön be a változások felgyorsításában. A Bizottság által az átalakított hosszú távú költségvetéssel együtt előterjesztett, történelmi jelentőségű helyreállítási terv, a NextGenerationEU révén már Európa rendelkezésére áll a lehetőség megragadását szolgáló eszköz.

A NextGenerationEU-val Európa nem csupán a károk helyreállítása, a mielőbbi kilábalás és a válság által leginkább sújtottak támogatása mellett áll ki, hanem egyúttal jobb életmódot kíván kialakítani a jövő világa számára. A fenntartható beruházásokra és reformokra fog összpontosítani, és ennek érdekében a Helyreállítási és Rezilienciaépítési Eszköz kiadásainak 37 %-át a zöld gazdaságra való átállással kapcsolatos költségekre különíti el, legalább 20 %-át pedig a digitális területre irányuló beruházásokra fordítja. Intenzíven együtt fogunk működni a tagállamokkal nemzeti helyreállítási és rezilienciaépítési tervük elkészítése és végrehajtása során. Továbbá a Bizottság biztosítani fogja, hogy a 750 milliárd eurós NextGenerationEU 30 %-át zöldkötvények kibocsátása révén teremtsük elő. Emellett támogatni fogjuk a társjogalkotókat abban, hogy gyors megállapodás szülessen az összesen 1,8 billió EUR értékű csomagról, hogy az a lehető leghamarabb kifejthesse hatását. A Bizottság az uniós költségvetés új bevételi forrásaira vonatkozóan is ambiciózus javaslatokat fog tenni.

Ez azt jelenti, hogy rendelkezésünkre állnak a már meglévő jövőkép és célkitűzés megvalósításához szükséges források. A Bizottság 2021. évi munkaprogramja ezért a stratégiáról a megvalósításra helyezi át a hangsúlyt, kiemelve a hat fő cél tekintetében az elmúlt évben felvázolt tervek nyomán előterjesztendő új jogalkotási kezdeményezéseket és a hatályos jogszabályokra vonatkozó felülvizsgálatokat. E kezdeményezéseket az I. és a II. melléklet sorolja fel. Azokat az eredetileg 2020-ra tervezett kezdeményezéseket is elő fogjuk terjeszteni, amelyeket a világjárvány miatt el kellett halasztani.

Fellépésünket továbbra is a 2030-ig tartó időszakra szóló menetrend és annak fenntartható fejlődési céljai, valamint a Párizsi Megállapodás fogják vezérelni, mind belső, mind külső tevékenységeinkben.

E munkaprogram megvalósítása során a Bizottság arra is figyelmet fordít majd, hogy elmagyarázza, mit tesz, és figyelembe vegye a polgárok véleményét. Ennek részeként most még nagyobb jelentősége van annak, hogy megkezdjük a vitát az Európa jövőjéről szóló konferenciáról. Csak akkor kezelhetők az elmúlt év során felmerült kérdések – legyen szó akár a stabilabb európai egészségügyi unió iránti igényről, akár a világjárvány következében életmódunkat érintő esetleges hosszú távú változásokról –, ha mindenki hangot adhat véleményének, és teljes mértékben figyelembe vesszük közös tapasztalatainkat és szakértelmünket.

Tekintettel a geopolitikai helyzetre, valamint a tervezett kezdeményezések hosszú távú és átalakító jellegére, munkánk során továbbra is meghatározó szerepet kap a stratégiai előrejelzés. Az első stratégiai előrejelzési jelentés rámutatott arra, hogy a reziliencia nagyon fontos a helyreállításhoz, és szakpolitikáinknak a tényeken kell alapulniuk és időállóaknak kell lenniük. E megközelítés segíthet abban is, hogy felkészüljünk azokra az elkerülhetetlen kihívásokra és lehetőségekre, amelyek megjelenése a jövő év során várható, és amelyekre fel kell készülnünk és reagálnunk kell.

2. A hat fő cél teljesítése

2.1. Az európai zöld megállapodás

Az európai zöld megállapodás tekintetében a Bizottság arra összpontosít, hogy valamennyi érintett klíma- és energiaügyi jogszabályunkat átdolgozza, hogy azok megfeleljenek annak az újonnan javasolt célkitűzésnek, hogy a kibocsátást az 1990-es szinthez képest 2030-ig legalább 55 %-kal csökkentenünk kell. Mindez az „Irány az 55 %!” intézkedéscsomag keretében valósul meg, amely a megújuló energiaforrásoktól kezdve az energiahatékonyságon át az épületekig minden területre ki fog terjedni, beleértve a földhasználatot, az energiaadóztatást, a vállaláselosztást, a kibocsátáskereskedelmet és számos egyéb jogszabályt is. Az éghajlat- és energiadiplomácia továbbra is prioritást élvez a külső partnereinkkel fenntartott kapcsolatokban.

Mint ezt von der Leyen elnök politikai iránymutatása is említi, a Bizottság javaslatot fog előterjeszteni az importáruk karbonintenzitását ellensúlyozó mechanizmusról, hogy ezzel is arra ösztönözze a külföldi gyártókat és az uniós importőröket, hogy csökkentsék szén-dioxid-kibocsátásukat, miközben a WTO-szabályokkal összeegyeztethető módon egyenlő versenyfeltételeket biztosítunk.

Az európai zöld megállapodás tekintetében tervezett munka mélysége és kiterjedtsége a zöld átállás rendszerszintű jellegét és növekedési stratégiaként betöltött jelentőségét tükrözi. Intézkedéseket fogunk előterjeszteni az intelligens és fenntartható közlekedéssel kapcsolatban, beleértve a transzeurópai közlekedési hálózatról szóló rendelet és az intelligens közlekedési rendszerekről szóló irányelv felülvizsgálatát is. Folytatjuk a körforgásos gazdaságra vonatkozó cselekvési terv végrehajtását, figyelmet fordítva a környezettudatos tervezésre és a fenntartható termékekre, különösen a körforgásos elektronikára, ideértve a mobiltelefonok, laptopok és egyéb eszközök gyűjtését, újrafelhasználását és javítását.